Sport u Bosni i Hercegovini
Sport u Bosni i Hercegovini obuhvata i tretira sve vrste sportskih aktivnosti, bilo da su ustrojene na profesionalnom ili amaterskom nivou. Prema Zakonu o sportu, koji predstavlja državni zakonski okvir za taj sektor, sport u Bosni i Hercegovini zasniva se na principima i standardima utvrđenim u Evropskoj povelji o sportu, Evropskoj konvenciji o zaštiti ljudskih prava i osnovnih sloboda, Konvenciji UN-a o pravima djeteta, Međunarodnoj konvenciji protiv dopinga u sportu, Evropskoj konvenciji o nasilju i nedoličnom ponašanju gledalaca na sportskim priredbama, Olimpijskoj povelji, Paraolimpijskoj povelji, pravilima međunarodnih sportskih asocijacija, Evropskom kodeksu o sportskoj etici, Deklaraciji o sportu, toleranciji i fer-pleju, te Izjavi iz Lausanne o organiziranju sporta u Bosni i Hercegovini. Nadležno ministarstvo na nivou Bosne i Hercegovine jest Ministarstvo civilnih poslova.